
Text rozhodnutia
Súd: Krajský súd Banská Bystrica Spisová značka: 3To/38/2016 Identifikačné číslo súdneho spisu: 6316010036 Dátum vydania rozhodnutia: 27. 04. 2016 Meno a priezvisko sudcu, VSÚ: JUDr. Jozef Ryant ECLI: ECLI:SK:KSBB:2016:6316010036.1 Uznesenie Krajský súd v Banskej Bystrici, v senáte zloženom z predsedu senátu JUDr. Jozefa Ryanta a sudcov JUDr. Alojza Palaja a JUDr. Slavoja Sendeckého, na neverejnom zasadnutí dňa 27. apríla 2016, v trestnej veci obžalovaného C. E., pre obzvlášť závažný zločin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 ods. 1 písm. c), d), ods. 2 písm. e) Tr. zák., takto r o z h o d o l : Podľa § 72 ods. 1 písm. e) Tr. por. obžalovaného C. E., nar. XX.XX.XXXX v R., ponecháva vo väzbe z dôvodov § 71 ods. 1 písm. c) Tr. por. Podľa § 80 ods. 1 písm. c) Tr. por. väzbu obžalovaného C. E. nenahrádza dohľadom probačného a mediačného úradníka. o d ô v o d n e n i e : Okresný súd Brezno uznal obžalovaného C. E. rozsudkom sp.zn. 3T/18/2016 zo dňa 29.02.2016 vinným zo spáchania obzvlášť závažného zločinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 ods. 1 písm. c), d), ods. 2 písm. e) Tr. zák. na tom skutkovom základe, že v presne nezistenom čase v W. republike si zadovážil šišky rastliny rodu konope, z ktorých 4 semiačka dňa 01. 05. 215 v R. 215 zasadil v záhrade rodinného domu a vypestoval z nich 4 rastliny rodu Cannabis - konope o celkovej hmotnosti 15.529,22 g (1.727,21 g využiteľného materiálu) s obsahom THC od 9,5 do 14,1 % hmotnostných, čo zodpovedá 3454 dávkam - 0,5g/dávka) v hodnote najmenej 10.362,- € (3,- €/dávka), pričom rastliny rodu Cannabis sú zaradené v I. skupine omamných látok a THC je zaradených do I. skupiny psychotropných látok podľa zák. č. 139/1998 Z.z. o omamných látkach, psychotropných látkach a prípravkoch, v znení neskorších predpisov. Za to mu uložil podľa § 172 ods. 2 Tr. zák. s použitím § 38 ods. 2,3 Tr. zák., § 39 ods. 1,3 písm. c) Tr. zák. trest odňatia slobody vo výmere päť rokov, pričom obžalovaného podľa § 48 ods. 2 písm. a), ods. 4 Tr. zák. na výkon takto uloženého trestu odňatia slobody zaradil do ústavu na výkon trestu s minimálnym stupňom stráženia. V dôsledku odvolania podaného prokurátorom bola Krajskému súdu v Banskej Bystrici predmetná trestná vec predložená na rozhodnutie dňa 19.04.2016. V tejto súvislosti sa žiada pripomenúť, že o tomto odvolaní prokurátora bude krajský súd rozhodovať na verejnom zasadnutí dňa 18.05.2016. Z obsahu spisového materiálu je zistiteľné, že obžalovaný E. bol vzatý do väzby uznesením sudcu pre prípravné konanie Okresného súdu Brezno zo dňa 08.10.2015 sp.zn. 0Tp/29/2015 v spojení s uznesením Krajského súdu v Banskej Bystrici zo dňa 22.10.2015 sp.zn. 5Tpo/35/2015, a to z dôvodov § 71 ods. 1 písm. c) Tr. por. Väzba u obvineného začala plynúť dňom 06.10.2015. Ako je už uvedené vyššie, obžalovaný E. bol doposiaľ neprávoplatne odsúdený za spáchanie obzvlášť závažného zločinu. Vzhľadom na charakter posudzovanej trestnej činnosti, keď z obsahu spisového materiálu je zistiteľné i to, že obdobného konania sa obžalovaný dopúšťal aj v minulosti, je daná v jeho prípade naďalej dôvodná obava, že by v prípade pobytu na slobode pokračoval v páchaní trestnej činnosti rovnakého druhu, ako to má na mysli ust. § 71 ods. 1 písm. c) Tr. por. S ohľadom na osobu obžalovaného a povahu prejednávaného prípadu zároveň prijal krajský súd záver v tom smere, že účel väzby v jeho prípade nemožno dosiahnuť dohľadom probačného a mediačného úradníka, a preto v tejto súvislosti zároveň rozhodol i spôsobom predpokladaným v ust. § 80 ods. 1 písm. c) Tr. por. Poučenie: Proti tomuto uzneseniu je prípustná sťažnosť, a to do troch dní odo dňa jeho oznámenia na Krajský súd v Banskej Bystrici.

